
Javna rasprava u mjesnom odboru Pazin za područja Dubravice i Dršćevke, 30. rujna 2014. 

ZAPISNIK
· Dva rasvjetna stupa u Jakova Volčića (Vranica); dio prijedloga za Dršćevku na rasporedu tijekom javne rasprave za Centar i Buraj
· Pješački prijelazi ne bi trebali biti dio malih komunalnih akcija jer su pitanje sigurnosti na cestama; kreće se u izradu studije za pješačke prijelaze Dršćevka-Saše Šantela i autobusni kolodvor (M. Bulešića) prema vojarni
· Za prostor oko Doma zdravlja predlaže se objedinjeni projekt te tematska javna rasprava
Raspravi je prisustvovalo 25 građanki i građana, od kojih većina mlađe dobi. 
Nakon uvoda (predstavljanje projekta i pojma participativnog budžetiranja, kao i proračuna Grada Pazina), građanima je napomenuto da se na ovoj i sljedećoj javnoj raspravi odlučuje o iznosu do ukupno 75.000 kuna. Ujedno su dobili važnu informaciju koja se tiče dijela nezaprimljenih zahtjeva za Dršćevku. Već se 2 ili 3 puta dogodilo da su građani poslali mailove s prijedlozima, a koji nisu zaprimljeni zbog tehničkih poteškoća. Svaki takav primjer do sada se riješio na licu mjesta uvrštenjem u raspravu. Tako se prije ove rasprave saznalo za mail s nekoliko prijadloga za područje Dršćevke koji nije zaprimljen, pa shodno tome nije ni obrađen, iako je uredno poslan. Zahtjevi nisu mogli biti ubačeni u raspravu jer traže  analizu i podrobniju procjenu troškova pa su se organizatori ispričali predlagateljima i svim građanima, te obećali obradu prijedloga sutradan, kako bi se mogli raspraviti na tribini za Centar i Buraj. 

Nakon toga je predstavnik Grada obrazložio ostale zaprimljene zahtjeve: 

Predložene velike akcije koje izlaze iz financijskih, pravnih ili prostornih okvira malih komunalnih akcija: 
1. Dubravica - s Dubravice je pristiglo nekoliko prijedloga velikih komunalnih akcija: 

· Park za kućne ljubimce kod Kolodvorskog prilaza (park ispod stanice), on bi morao biti ograđen i komunalni redar bi ga morao redovito posjećivati; riječ je o sredstvima od oko   84.250,00 kn za površinu 100 m2 (ograda sa metalnim stupovima, vrata, staze, pješčanik, 3 klupe, 4 kante za pseći izmet, oglasna ploča  - sve sa dobavom i postavljanjem; nisu uključena voda i dodatna rasvjetna tijela). 
· S područja Žudeke pristigla su tri zahtjeva: rekonstrukcija i asfaltiranje ceste   Rijavac - Žudeka, riječ je o oko 150.000,00 kn (samo za sanaciju kritičnih točaka); kanalizacija  Rijavac – Žudeka, Usluga d.o.o. je u fazi izrade projekta kanalizacije; te javna rasvjeta u Žudeki, riječ je o oko 130.000,00 kn za 8-9 rasvjetnih tijela podzemno. 
2. Područje koje spada pod Dršćevku: 
· tri prijedloga vezana su za područje na ili oko Šetališta Pazinske gimnazije: kompletna obnova dječijeg igrališta u gornjem parku koštala bi oko 360.000,00 kn jer je velika površina, dok za obnovu cijelog parka treba oko milijun kuna, s ovime će se ići na EU natječaje; za Šetalište je predložena i obnova javne rasvjete ili farbanje postojeće, farbanje rasvjete i zamjena armatura iznosila bi oko 100.000 kn; treći prijedlog uključuje sanaciju ploča ispred Spomen doma, u tijeku je dogovor s POU Pazin. 
· U ulici M. Bulešića traži se izrada nogostupa od Inine benzinske postaje prema starom vodovodu, ovdje je riječ o problemima tehničke naravi te pitanju imovinskopravnih odnosa; u istoj ulici traži se i asfaltiranje puta iza autobusnog kolodvora prema Dječjem vrtiću ''Olga Ban'' Pazin, to će biti riješeno u sklopu projekta autobusne stanice na kojem se radi već godinu dana. 
U raspravi su građani Žudeke istaknuli da se nalaze 3 km od centra grada, a da nemaju ni asfalt, ni rasvjete, ni oglasne table, ni igrališta za djecu. Naglasili su kako već 5 godina spadaju 1. zonu plaćanja naknade i nije im jaso zašto su ušli u 1. zonu. Odgovor je da su se kriteriji zakonom promijenili 2009.. Građani uzvraćaju, da, ali niste ništa u nas uložili. 

Pitanje zona već se razmatralo na raspravi u Zarečju i građanima je to pitanje nejasno pa se predlaže detaljnije pojašnjavanje propisa, kriterija te prikupljanja i raspodjele ovih sredstava. 

Tekuće održavanje komunalne infrastrukture

Uklanjanje grafita na različitim lokacijama u gradu spada u interventno održavanje.

Zahtjev za prometnim ogledalom (raskrižje prema Grandi i Kamenu) spada pod redovno održavanje. Zahtjev za sadnjom cvijeća na različitim lokacijama nije preciziran pa se ne može dati procjena, ali i to spada pod redovito održavanje. 

Nenadležnost

Pristigao je niz zahtjeva za koje Grad nije nadležan, ali može pokrenuti razgovore i pozvati na suradnju. 

1. Jedan veliki dio zahtjeva odnosi se na područje u vlasništvu Doma zdravlja: 
· Grad će pokušati s Domom zdravlja dogovoriti uklanjanje ograde kod Šetališta, kao i sanaciju tuja, te uklanjanje alkatenki s kablovima s Vodovodom i/ili HT-om.
· Za uklanjanje živice i proširivanje puta od sjevernog ulaza sa strane Šetališta do rotora, za postavljanje klupa u malom parku kod Dom zdravlja; za izradu stepenica kojima bi se povezao mali park s velikim parkom, za parkirna mjesta s lijeve strane prema rotoru - Grad smatra kako treba napraviti objedinjeni projekt u kojem bi se sanirao i osmislio cijeli prostor kao cjelina, naravno, u suradnji s Domom zdravlja. Na raspravi je predloženo da se na tu temu održi tematska javna rasprava. 
2. Za kontejnere za smeće kod Loka kraj Happyenda  - trebaju poslati zahtjev Usluzi, kontejnere ne treba platiti, ali treba plaćati odvoz smeća. 
3. Popravak puta oko igrališta na Dršćevki - put je vlasništvo Porečko-pulske biskupije pa zahtjev treba uputiti njima. 
4. Autobusni kolodvor - M. Bulešića - traži se osiguravanje sigurnog prijelaza preko ceste - od staze od autobusne stanice prema vojarni. Potrebno se konzultirati sa stručnjacima za promet i  Komisijom za promet Grada Pazina. 
No, u raspravi se pokazalo kako ovaj problem tišti veći broj građana jer je riječ o sigurnosnom problemu, tamo je velika frekvencija ljudi, posebice djece. Postojeću stazicu koja vodi nigdje (na cestu s 4 trake bez pješačkog prijelaza) potrebno je ukloniti, odnosno, u blizini treba postaviti siguran pješački prijelaz. Predstavnici Grada rekli su kako ne znaju koliko bi to koštalo jer prethodno treba napraviti studiju pa zato nije prebačeno u male komunalne akcije, no, dio prisutnih građana smatrao je kako to nije pitanje koje se treba rješavati u okviru malih komunalnih akcija, veću u okviru sugurnosti na cestama. 

Male komunalne akcije

1. Građani su tražili postavljanje dva stupa javne rasvjete u ulici Jakova Volčića na Vranici koja se još uvijek nalazi u mraku. Riječ je oko 15.000,00 kn. 
2. Tražio se pješački prijelaz   od ulice Dršćevka prema ulici S. Šantela, riječ je o oko 12.000,00 kn. 
3. Na Šetalištu Pazinske gimnazije tražila se sanacija zida na košarkaškom igralištu kraj osnovne škole, što bi stajalo oko 25.000 kuna. 
4. Na igralištu na Dršćevci tražila se zamjena mreža na golovima, riječ je o oko 700,00 kn. 
U daljnjoj raspravi, građani su obrazlagali ove akcije. Dio prisutnih građana smatrao je kako je i pješački prijelaz za Saše Šantela sigurnosno pitanje, a ne pitanje malih komunalnih akcija, no, s druge strane, i tamo je situacija komplicirana zbog zavoja i nedostatka nogostupa. Predloženo je, stoga, da se za pitanje pješačkog prijelaza izdvoji iz komunalnih akcija te da se oba pješačka prijelaza krenu rješavati odmah jer je Grad odgovoran za sigurnost za cestama u svojem djelokurgu rada i za to dobiva sredstva od države. Predloženo je da se najprije naruče studije koje će pokazati kako se prijelazi mogu izvesti na najsigurniji način te koliko bi koštalo njihovo postavljanje i prilagodba okolnih djelova ceste. Predstavnici Grada prihvatili su prijedlog da se odmah krene u izradu studije za oba prijelaza. 

Također, predlagatelji sanacije zida na košarkaškom igralištu povukli su prijedlog uz napomenu da se to pitanje može riješiti iznajmljivanjem zida kao oglasnog prostora.  

Pod malim komunalnim akcijama ostali su prijedlozi javne rasvjete u J. Volčića i zamjena mreže na golovima na Dršćevci što je prihvaćeno. Riječ je o ukupno 15.700 kuna, ostatak sredstava za bit će raspravljen na sutrašnjoj javnoj raspravi kad će, osim Buraja i Centra, na red doći još nekoliko prijedloga za Dršćevku. 

Osim oko pristiglih zahtjeva, građani su iznijeli još neke probleme: 

- Građanka Vera Kurelić traži da Grad s njene parcele (Vela Vala blizu Vodovoda na Dubravici) makne cijevi. Ujedno, ima osobni problem s Gradom i plaćanjem parcele pa se preporučuje direktan sastanak s nadležnima ili pokretanje privatne tužbe. 

- Građani traže bolje održavanje raslinja po cesti kroz Pazin, posebice kod kišnih godina, kad raslinje posebice smeta pri vožnji autobusa i kamiona. Grad oko toga treba razgovarati s Hrvatskim cestama.  

Na kraju javne rasprave prisutni građani i građanke su u anonimnim evaluacijama u većini iskazali izrazito dobru razinu informiranosti o ovom projektu (kroz medije, web stranice, brošure, plakate, mjesni odbor i osobne kontakte), pozitivan stav o tome kako je uključivanje građana u odlučivanje oko izrade proračuna važno i iznimno važno. Procesom i tijekom rasprave, informacijama dobivenima na raspravi, mogućnošću vlastitog sudjelovanja na raspravi te rezultatom same rasprave zadovoljna je velika većina prisutnih, dok je nekoliko osoba djelomično zadovoljno informacijama dobivenima na raspravi te rezultatom rasprave. 

